CELEX: 32013D0347
Language: fi
Date: 2013-06-28 00:00:00
Title: 2013/347/EU: Komission täytäntöönpanopäätös, annettu 28 päivänä kesäkuuta 2013 , Kroatian tiettyjen eläintautien valvomiseksi toimittamien valmiussuunnitelmien hyväksymisestä (tiedoksiannettu numerolla C(2013) 3992)  ETA:n kannalta merkityksellinen teksti

2.7.2013   
            
            
               FI
            
            
               Euroopan unionin virallinen lehti
            
            
               L 183/13
            
         
      KOMISSION TÄYTÄNTÖÖNPANOPÄÄTÖS,
   annettu 28 päivänä kesäkuuta 2013,
   Kroatian tiettyjen eläintautien valvomiseksi toimittamien valmiussuunnitelmien hyväksymisestä
   (tiedoksiannettu numerolla C(2013) 3992)
   (ETA:n kannalta merkityksellinen teksti)
   (2013/347/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön toimenpiteistä Newcastlen taudin torjumiseksi 14 päivänä heinäkuuta 1992 annetun neuvoston direktiivin 92/66/ETY (1) ja erityisesti sen 21 artiklan 4 kohdan toisen alakohdan,
   ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (2) ja erityisesti sen 22 artiklan 3 kohdan toisen alakohdan,
   ottaa huomioon yhteisön toimenpiteistä suu- ja sorkkataudin torjumiseksi, direktiivin 85/511/ETY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta 29 päivänä syyskuuta 2003 annetun neuvoston direktiivin 2003/85/EY (3) ja erityisesti sen 72 artiklan 7 kohdan,
   ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (4) ja erityisesti sen 62 artiklan 4 kohdan toisen alakohdan,
   sekä katsoo seuraavaa:
   
               (1)
            
            
               Direktiivissä 92/66/ETY säädetään unionin valvontatoimenpiteistä, joita sovelletaan Newcastlen taudin taudinpurkauksen tapauksessa. Direktiivissä 92/66/ETY säädetään muun muassa, että kunkin jäsenvaltion on laadittava valmiussuunnitelma, jossa täsmennetään taudin puhkeamisen yhteydessä toteutettavat toimenpiteet.
            
         
               (2)
            
            
               Direktiivissä 2001/89/EY säädetään unionin vähimmäistoimenpiteistä klassisen sikaruton torjumiseksi. Direktiivissä 2001/89/EY säädetään muun muassa, että kunkin jäsenvaltion on laadittava valmiussuunnitelma, jossa täsmennetään taudin puhkeamisen yhteydessä toteutettavat toimenpiteet.
            
         
               (3)
            
            
               Direktiivissä 2003/85/EY säädetään vähimmäisvalvontatoimenpiteistä, joita sovelletaan minkä tahansa virustyypin aiheuttaman suu- ja sorkkataudin taudinpurkauksen tapauksessa. Direktiivissä säädetään myös tietyistä ennalta ehkäisevistä toimenpiteistä, joiden tarkoituksena on lisätä toimivaltaisten viranomaisten ja kotieläintuottajien tietoa ja valmiuksia suu- ja sorkkataudin osalta. Direktiivissä 2003/85/EY säädetään muun muassa, että jäsenvaltioiden on laadittava valmiussuunnitelma, jossa täsmennetään suu- ja sorkkatautia koskevan korkean tietoisuus- ja valmiustason ylläpitämiseksi vaadittavat kansalliset toimenpiteet sekä ympäristönsuojeluun liittyvät seikat ja joka on pantava täytäntöön kyseisen taudin puhjetessa.
            
         
               (4)
            
            
               Direktiivissä 2005/94/EY vahvistetaan tietyt ennalta ehkäisevät toimenpiteet, jotka liittyvät lintuinfluenssan valvontaan ja varhaiseen toteamiseen sekä toimivaltaisten viranomaisten ja maatalousyhteisön mainitun taudin riskejä koskevan tietoisuus- ja valmiustason lisäämiseen. Direktiivissä vahvistetaan myös torjunnan edellyttämät vähimmäistoimenpiteet, joita on sovellettava lintuinfluenssan puhjetessa siipikarjassa tai muissa vankeudessa pidetyissä linnuissa ja lintuinfluenssavirusten mahdollisen nisäkkäisiin leviämisen varhaiseksi havaitsemiseksi. Direktiivissä 2005/94/EY säädetään muun muassa, että kunkin jäsenvaltion on laadittava liitteen X mukainen valmiussuunnitelma, jossa täsmennetään lintuinfluenssan puhkeamisen yhteydessä toteutettavat toimenpiteet.
            
         
               (5)
            
            
               Eläinten suojelusta lopetuksen yhteydessä 24 päivänä syyskuuta 2009 annetussa neuvoston asetuksessa (EY) N:o 1099/2009 (5) annetaan säännöt, jotka koskevat elintarvikkeiden, villan, nahan, turkisten tai muiden tuotteiden tuotantoa varten kasvatettujen tai pidettyjen eläinten lopetusta sekä joukkolopetustarkoituksessa tapahtuvaa eläinten lopetusta ja näihin liittyviä toimia. Asetuksessa (EY) N:o 1099/2009 säädetään muun muassa, että suunnitellut tainnutus- ja lopetusmenetelmät ja niitä vastaava toimintaohjeisto, jonka avulla varmistetaan asetuksessa säädettyjen sääntöjen noudattaminen, on erityisesti sisällytettävä eläinten terveyttä koskevan unionin oikeuden edellyttämiin valmiussuunnitelmiin näissä suunnitelmissa vahvistettujen, epäiltyjen taudinpurkausten kokoa ja sijaintia koskevien olettamusten perusteella.
            
         
               (6)
            
            
               Unioniin 1 päivänä heinäkuuta 2013 liittyvä Kroatia on toimittanut Newcastlen tautia, klassista sikaruttoa, suu- ja sorkkatautia ja lintuinfluenssaa koskevat valmiussuunnitelmansa komissiolle tarkasteltavaksi ja hyväksyttäväksi.
            
         
               (7)
            
            
               Suunnitelmat, joihin Kroatia on tehnyt komission tarkastelussa ehdottamat muutokset, täyttävät direktiiveissä 92/66/ETY, 2001/89/EY, 2003/85/EY ja 2005/94/EY säädetyt kriteerit. Lisäksi ne sisältävät tarvittavat osatekijät, jotta noudatetaan asetuksen (EY) N:o 1099/2009 vaatimuksia. Suunnitelmat mahdollistavat direktiivien 92/66/ETY, 2001/89/EY, 2003/85/EY ja 2005/94/EY sekä asetuksen (EY) N:o 1099/2009 tavoitteiden saavuttamisen, edellyttäen että Kroatia panee ne tehokkaasti täytäntöön ja päivittää niitä säännöllisesti. Sen vuoksi on aiheellista hyväksyä kyseiset suunnitelmat tällä päätöksellä.
            
         
               (8)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Kroatian 11 päivänä toukokuuta 2013 toimittamat seuraavat valmiussuunnitelmat:
   
               a)
            
            
               direktiivin 92/66/ETY 21 artiklan 1 kohdassa säädetty valmiussuunnitelma, jossa täsmennetään Newcastlen taudin puhkeamisen yhteydessä toteutettavat kansalliset toimenpiteet;
            
         
               b)
            
            
               direktiivin 2001/89/EY 22 artiklan 1 kohdassa säädetty valmiussuunnitelma, jossa täsmennetään klassisen sikaruton puhkeamisen yhteydessä toteutettavat kansalliset toimenpiteet;
            
         
               c)
            
            
               valmiussuunnitelma, jossa täsmennetään direktiivin 2003/85/EY 72 artiklan 1 kohdassa säädetyt suu- ja sorkkatautia koskevan korkean tietoisuus- ja valmiustason ylläpitämiseksi vaadittavat kansalliset toimenpiteet sekä ympäristönsuojeluun liittyvät seikat ja joka on pantava täytäntöön suu- ja sorkkataudin puhjetessa;
            
         
               d)
            
            
               direktiivin 2005/94/EY 62 artiklan 1 kohdassa säädetty valmiussuunnitelma, jossa täsmennetään lintuinfluenssan puhkeamisen yhteydessä toteutettavat kansalliset toimenpiteet.
            
         2 artikla
   Tämä päätös on osoitettu kaikille jäsenvaltioille.
   
      Tehty Brysselissä 28 päivänä kesäkuuta 2013.
      
         
            Komission puolesta
         
         Tonio BORG
         
         
            Komission jäsen
         
      
   
   
      (1)  EYVL L 260, 5.9.1992, s. 1.
   
      (2)  EYVL L 316, 1.12.2001, s. 5.
   
      (3)  EUVL L 306, 22.11.2003, s. 1.
   
      (4)  EUVL L 10, 14.1.2006, s. 16.
   
      (5)  EUVL L 303, 18.11.2009, s. 1.